P6_TA(2006)0458

A környezet büntetőjogon keresztüli védelme

Az Európai Parlament állásfoglalása a Parlament környezetvédelemről szóló véleményének nyomon követéséről: a bűnözés elleni küzdelem, bűncselekmények és büntetések

Az Európai Parlament,

- tekintettel a környezet büntetőjogi védelméről szóló európai parlamenti és tanácsi irányelvre irányuló javaslatra [1],

- tekintettel a környezet büntetőjogon keresztüli védelméről szóló európai parlamenti és tanácsi irányelvre irányuló javaslatról szóló 2002. április 9-i álláspontjára [2],

- tekintettel az Európai Uniót létrehozó szerződés IV. címe, a büntetőügyekben folytatott rendőrségi és igazságügyi együttműködésre vonatkozó rendelkezések alapján létrehozandó keretprogramról szóló tanácsi határozatra irányuló javaslatról szóló 2002. április 9-i álláspontjára [3],

- tekintettel a Bíróság által a C-176/03. sz. Bizottság kontra Tanács ügyben 2005. szeptember 13-én hozott ítéletre [4],

- tekintettel a Bizottság Európai Parlamenthez és a Tanácshoz címzett, a Bíróság 2005. szeptember 13-i ítéletének (C-176/03. sz. Bizottság kontra Tanács ügy) következményeiről szóló közleményére (COM(2005)0583),

- tekintettel a Bíróság 2005. szeptember 13-i ítéletének (C-176/03. sz. Bizottság kontra Tanács ügy) következményeiről szóló 2006. június 14-i állásfoglalására [5],

- tekintettel eljárási szabályzata 108. cikkének (5) bekezdésére,

A. mivel a Bíróság 2005. szeptember 13-i ítéletében úgy határozott, hogy a közösségi jogalkotónak jogában áll a tagállamok büntetőjogával kapcsolatban olyan intézkedéseket hozni, amelyeket szükségesnek ítél ahhoz, hogy az általa a környezetvédelem tárgykörében alkotott jogszabályok teljes mértékben érvényesüljenek;

B. mivel a Bíróság úgy ítéli meg, hogy az EK-Szerződés 135. cikkének és 280. cikke (4) bekezdésének rendelkezései nem gátolják a büntetőjogi harmonizációt a környezetvédelmi politikák végrehajtása céljából;

C. mivel a Bíróság úgy ítéli meg, hogy "az EK 175. cikkében a Közösségnek juttatott hatásköröket bitorló kerethatározat, oszthatatlansága folytán, egészében sérti az EU 47. cikket`";

D. mivel a Bizottság a Bíróság 2005. szeptember 13-i ítéletének következményeiről szóló fenti közleményében kijelentette, hogy a közösségi jog hatékony végrehajtásához szükséges büntetőjogi rendelkezések az EK-Szerződés körébe tartoznak;

E. mivel a Bíróság álláspontja - amelyet a Bizottság is értelmezett - üdvözlendő, ugyanis támogatja azt az álláspontot, amelyet az Európai Parlament a jogalapokról és a közösségi jognak való megfelelésről szóló 2003. szeptember 3-i állásfoglalásában [6] már megfogalmazott;

1. üdvözli a Bíróság ítéletét, amely megsemmisítette a tévesen a harmadik, és nem az első pillér keretében elfogadott környezetvédelmi kerethatározatot;

2. megjegyzi, hogy a Bíróság ítélete joghézagot eredményez a környezet büntetőjogi védelme tekintetében;

3. úgy ítéli meg, hogy a kerethatározat Tanács általi elfogadása azt mutatja, hogy a tagállamok elismerik, hogy a környezetvédelmi jogszabályok végrehajtásának megerősítéséhez szükség van büntetőjogi eszközökre;

4. úgy ítéli meg, hogy a kerethatározat Tanács általi elfogadása azt mutatja, hogy a tagállamok elismerik, hogy szükség van bizonyos fokú harmonizációra a környezet büntetőjogi védelme területén;

5. megjegyzi, hogy a Bíróság határozottan kijelentette, hogy a kerethatározat 1-7. cikkeit érvényesen el lehetett volna fogadni az EK-Szerződés 175. cikke alapján;

6. sajnálja, hogy a Bizottság a Bíróság 2005. szeptember 13-i ítéletének következményeiről szóló fenti közleményében nem tér ki részletesen arra, hogy milyen lépéseket kíván tenni a már beterjesztett, a környezet büntetőjogi védelméről szóló európai parlamenti és tanácsi irányelvre irányuló javaslattal kapcsolatban;

7. kéri a Tanácsot, hogy vizsgálja meg a Bizottság eredeti javaslatát annak módosítása céljából, vagy azért, hogy az EK-Szerződés 175. cikke alapján iránymutatást nyújthasson egy új javaslat kidolgozására a környezet büntetőjogi védelme tárgyában;

8. amennyiben a Tanács nem szándékozik lépéseket tenni egy közös álláspont elfogadása felé az eredeti bizottsági javaslatról, kéri, hogy a Bizottság az EK-Szerződés 175. cikke alapján terjesszen elő új javaslatot a környezet büntetőjogi védelméről, amely figyelembe veszi a Bíróság ítéletét, és beépíti az irányelvre irányuló eredeti javaslat Európai Parlament általi első olvasatának eredményét;

9. utasítja elnökét, hogy továbbítsa ezt az állásfoglalást a Tanácsnak, a Bizottságnak, valamint a tagállamok kormányainak és parlamentjeinek.

[1] HL C 180. E, 2001.6.26., 238. o.

[2] HL C 127. E, 2003.5.29., 119. o.

[3] HL C 127. E, 2003.5.29., 132. o.

[4] EBHT 2005., I-7879. o.

[5] Elfogadott szövegek, P6_TA(2006)0260.

[6] HL C 76. E, 2004.3.25., 224. o.

--------------------------------------------------